הוועדה המיוחדת לפניות הציבור, כנסת 23, פרוטוקול מספר 27, 2020-11-02 10:45

יעקב טסלר: בוקר טוב.

יעקב טסלר: אני מתכבד לפתוח את ישיבת הוועדה המיוחדת לפניות הציבור.

יעקב טסלר: על סדר היום פניות ציבור בנושא דמי הפיקדון לא מוחזרים לצרכנים בשלח סירוב רשתות השיווק לקבל בקבוקים בתקופת הקורונה.

יעקב טסלר: קיבלתי הרבה פניות.

יעקב טסלר: אנשים לתומם חשבו שהולכים כאן לדון בנושא של הבקבוקים הגדולים, בל אנחנו לא הולכים לדבר על הבקבוקים הגדולים.

יעקב טסלר: עדיין יש לנו שאלות על הבקבוקים הקטנים, כך שאני עדיין לא רץ לדבר על הבקבוקים הגדולים.

יעקב טסלר: בוועדה קיימנו כמה ישיבות ודנו בפניות שהגיעו מאזרחים, לדוגמה בנושא המים, בנושא הסלולר כאשר אנשים במצב של הקורונה לא צריכים לבוא ולהסביר את זה אלא כל אחד מאתנו חש את המצב הנוראי של כל אחד עם מצבו הכספי.

יעקב טסלר: אמנם לא מדובר כאן בהרבה כסף אבל בהחלט יש כאן שני דברים.

יעקב טסלר: ראשית, אני רואה את הדבר כדיון עקרוני בעניין הזה שגובים מאנשים תשלום, אזרחים משלמים את הכסף בשעה שהם רוכשים את המוצר, ואנחנו כולנו יודעים שדין פרוטה ודין מאה, פרוטה לפרוטה מצטרפת ואנחנו מכירים את המצב שאנשים, כדי לקנות את הלחם ואת החלב, מחפשים בארנק את ה-20 אגורות, את ה-30 אגורות, ומצטרפת עוד פרוטה ועוד פרוטה ועוד פרוטה עד שיש להם את חמישה השקלים, כמה שעולה הלחם או החלב.

יעקב טסלר: אם מותר לי לומר, לאו דווקא בתקופת הקורונה.

יעקב טסלר: אם זה קורה – לפי מה ששמעתי, לפי מה שקראתי, לפי הפניות שקיבלנו כאן בוועדה – זה אומר דרשני.

יעקב טסלר: איך יכול להיות שמשלמים ואין לנו את הדרך לקבל בחזרה את הכסף.

יעקב טסלר: לפני שאני פונה לנוכחים, אני מבין שבחודש מארס יצאה הוראה ממשרד הבריאות, הוראה חד משמעית האומרת שלא לאסוף את הבקבוקים.

יעקב טסלר: כולנו זוכרים את התקופה שיצאו הוראות ממשרד הבריאות גם לגבי המעליות, גם לגבי הידיות בבתים, ניקוי המשטחים ואז היינו בתחילת המגפה או באמצע.

יעקב טסלר: אני לא יודע היכן אנחנו נמצאים היום, אם אנחנו באמצע או לקראת הסוף, אבל בהחלט אז חששנו מאוד שאנחנו נמצאים במצב כזה שיכול להיות שעצם הדבר הזה שאנחנו נוגעים, אם חולק מאומת נגע במוצר מסוים, עצם הנגיעה של מישהו באותו מוצר, בבקבוק, בפחית או בכל מוצר אחר – ואנחנו כרגע מתמקדים בבקבוקים – יכול לגרום להדבקה.

יעקב טסלר: לכן יצאה הוראה ממשרד הבריאות לתקופה מאוד קצרה, מחודש מארס עד תחילת מאי, לאסור.

יעקב טסלר: בהמשך יצאה ממשרד הבריאות הוראה – מה שראיתי במכתבים שהעבירו אלי – שתיקנו ואמרו שהייתה טעות ואמרו שאין כל מניעה.

יעקב טסלר: מה שקורה בפועל זה שביום הזה בו אנחנו יושבים יש המון רשתות שיווק שלמרות שהן מחויבות לקחת את הבקבוקים, הן רואות לנכון לא לאסוף אותם.

יעקב טסלר: מדוע?

יעקב טסלר: אני לא יודע ואין לי מושג.

יעקב טסלר: כתוצאה מזה קורים כאן שני דברים.

יעקב טסלר: ראשית, כמו שציינתי, הצרכנים לא מקבלים את כספם בחזרה, ושנית, אנחנו מאלצים את כל אלה שקונים את הבקבוקים, הצרכנים היקרים שרוכשים את הבקבוקים, לפתוח מחסן בבית או לקחת איזה חדר שאין להם, ואם אנחנו מדברים במשפחות ברוכות ילדים, אין להן היכן להכניס את כל הבקבוקים האלה ומדובר בתקופה ארוכה.

יעקב טסלר: להזכירכם, אנחנו כבר כמעט תשעה חודשים בתקופת הקורונה ואני מתייחס לכמעט חודשיים שהיה איסור לקבל אותם בחזרה.

יעקב טסלר: אני לא מדבר על אלה שעד היום לא מקבלים בחזרה.

יעקב טסלר: היכן אתם רוצים שיאחסנו את הבקבוקים האלה?

יעקב טסלר: איפה אתם רוצים שכל הצרכנים אלה ישימו בבית את כל הערימות והשקים עם כל הבקבוקים האלה?

יעקב טסלר: לכן התכנסנו היום, להבין איך המנגנון הזה פועל, מה קורה ברשתות השיווק, אלה שלא מעוניינות אלה שכן מעוניינות ולא עושות זאת והכי חשוב, מה אנחנו עושים עם כל הצרכנים ששילמו מראש בעת רכישת המוצר, הבקבוק או הפחית, איך הם יכולים לקבל בחזרה את כספם.

יעקב טסלר: אני רוצה לפנות למשרד להגנת הסביבה, גברת נועה שפיצר מזרחי, יישום חוקי אחריות יצרן.

יעקב טסלר: את אתנו?

נועה שפיצר מזרחי: כן.

נועה שפיצר מזרחי: אני כאן.

יעקב טסלר: בוקר טוב.

יעקב טסלר: תעשי לי קצת סדר בכל הנושא הזה.

יעקב טסלר: איך עובד הדבר הזה, מי חייב לקבל, מי לא חייב לקבל, מה המנגנון, מה אנחנו יכולים לעשות במידה ואחד לא רוצה לקבל.

יעקב טסלר: מה קורה?

נועה שפיצר מזרחי: חוק הפיקדון הוא חוק ותיק.

נועה שפיצר מזרחי: הוא נחקק בתחילת שנות ה-2000.

נועה שפיצר מזרחי: יש בו מנגנון שמטיל חובה מצד אחד על יצרני ויבואנים לנהל איזשהו מערך של קבלת מכלים בהחזרה של פיקדון שהציבור שילם אותו מראש כשהוא רכש את המכל.

נועה שפיצר מזרחי: לבד מהחזרת המכלים האלה, החוק מטיל עליהם חובת עמידה ביעדי איסוף, ביעדי מיחזור אבל אנחנו כרגע לא נתרכז בזה אלא אנחנו מתרכזים רק בשלב שבו הם מחזירים את הפיקדון.

נועה שפיצר מזרחי: החוק הזה מטיל גם את החובה על בתי העסק, על כל בית עסק שמוכר מכלי שתייה שהם תחת חוק הפיקדון ושהשטח שלהם עולה על 28 מטרים רבועים, לקבל מכלים ולהחזיר בגינם את דמי הפיקדון.

נועה שפיצר מזרחי: זה לא משתמע לשתי פנים, לא בסופרמרקטים גדולים ולא בבתי עסק שהם יותר קטנים וכל אזרח שמגיע עם מכל כזה שמוטבע עליו – אני רואה היום את הפרסומים ואת המארזים למיניהם – חייב בפיקדון ואת גובה הפיקדון כדי שהציבור יוכל לקבל את התשלום בגין אותו מכל משקה.

נועה שפיצר מזרחי: יש מגבלה גם על מספר המכלים שאדם יחיד יכול להביא לבית עסק כדי להזדכות ולקבל את דמי הפיקדון, זה עד 50 מכלים.

נועה שפיצר מזרחי: אני כמובן אתך.

נועה שפיצר מזרחי: הפרות בגין אי החזרת מכלים או אי החזרת פיקדון נקבעו חלקן כהפרות מינהליות וחלקן כהפרות פליליות.

נועה שפיצר מזרחי: אלה בגדול הוראות החוק.

יעקב טסלר: את החוק הבנתי.

יעקב טסלר: האם חשבתם – ואם לא, האם אתם מתכוונים לחשוב – איך אנחנו מחזירים לאותם צרכנים את הכסף שלהם?

יעקב טסלר: מה נעשה, אם נעשה, לרשתות האלה שלא מקבלות?

יעקב טסלר: כפי שציינת, מבחינתן זאת חובה ואם נקרא לילד בשמו, הן עוברות על החוק והשאלה היא אם יש לכם אמצעים לאכיפה?

יעקב טסלר: אם יש, מה האמצעים?

יעקב טסלר: האם הייתה אכיפה בעניין?

נועה שפיצר מזרחי: אני אומר משפט כללי ואני אבקש ממך להעביר את השרביט לגברת מיכל ריבלין שהיא ראש אגף פניות ציבור אצלנו.

נועה שפיצר מזרחי: אנחנו מפרסמים גם באתר האינטרנט וגם מעת לעת את האפשרות שכאשר ציבור רואה את עצמו נפגע, כמי שלא קיבל את דמי הפיקדון או לא קיבלו ממנו את המכלים, לפנות לאגף פניות הציבור אצלנו, מי שמנהל את כל מערך הניתוב של התלונות האלה.

נועה שפיצר מזרחי: אני מבקשת להעביר למיכל את רשות הדיבור.

יעקב טסלר: אני מבין שמי שפונה אליכם, מקבל מידע איך לקבל את הכסף בחזרה.

יעקב טסלר: תכף נשמע.

מיכל ריבלין: שלום.

מיכל ריבלין: בהמשך למה שנועה אמרה, אזרחים שחשים את עצמם נפגעים ושלא קיבלו את דמי הפיקדון פונים אלינו באמצעות האי-מייל של היחידה לפניות הציבור במשרד להגנת הסביבה או טלפונית.

מיכל ריבלין: אנחנו מקבלים את מהות התלונה ובודקים האם יש בה ממש.

מיכל ריבלין: כלומר, האם יש עבירה על הוראות החוק שאת עיקריו נועה ציינה ובהתאם לכך אנחנו משיבים.

מיכל ריבלין: תלונות שיש בהן ממש ונדרשת אכיפה, אנחנו מעבירים אותן למשטרה הירוקה של המשרד להגנת הסביבה שאחד ממפקחיה מבקר באותו בית עסק ומבצע בדיקה של מהות התלונה.

מיכל ריבלין: במקרים בהם אנחנו לא מוצאים שיש הפרה של אחד מסעיפי החוק, אנחנו מסבירים לאזרח שפונה מה החוק אומר, מה אנחנו כן יכולים לאכוף ומה לא.

מיכל ריבלין: בהקשר של תקופת הקורונה, אני אציין, כפי שציינת בהתחלה, שהייתה הנחיה של משרד הבריאות שלא לקבל מכלי משקה.

מיכל ריבלין: ההנחיה הזאת למיטב זיכרוני הייתה תקפה עד ל-15 במאי ומה-15 במאי היא בוטלה וניתן היה להשיב מכלי משקה על פי הוראות החוק.

מיכל ריבלין: בדלתה הזאת שבין מארס ל-15 במאי כל מי שפנה אלינו כמובן קיבל תשובה שגם פרסמנו אותה באתר המשרד ודאגנו שהמידע הזה יהיה גם באתר של פיקוד העורף כדי שאנשים לא ילכו לשווא להחזיר מכלי משקה וישיבו את פניהם ריקם.

מיכל ריבלין: ביקשנו מהאנשים שככל שהם יכולים, למרות שאנחנו מבינים את הקושי, כן לשמור את מכלי המשקה ולא להשליך אותם לפח.

מיכל ריבלין: להשתדל לשמור אותם עד כמה שניתן ואמרנו להם שכאשר ההוראה הזו תשתנה, אנחנו נשמח שהם יחזירו את המכלים לרשתות השיווק על פי הגדרתם בחוק.

מיכל ריבלין: אכן מה-15 במאי כל מי שהתקשר אלינו והתלונן, העברנו את התלונות למשטרה הירוקה כדי שתבצע אכיפה בהתאם לאמצעים שעומדים לרשותה.

מיכל ריבלין: גם אנחנו עבדנו תחת הקו הסגול ולפי ההנחיות ולא כל עובדי המשרד עבדו כל הזמן וזה מתבצע לפי סדרי העדיפויות של המשטרה הירוקה.

מיכל ריבלין: נמצא בדיון הזה סגן מפקד המשטרה הירוקה מר עבד מחאמיד שיכול למסור יותר נתונים על האכיפה.

מיכל ריבלין: אני מבקשת לציין שבתקופה הזאת שמחודש מארס עד סוף אוקטובר, התקבלו כ-450 פניות למשרד להגנת הסביבה.

מיכל ריבלין: כשני שליש היו באמת תלונות על אי קבלת מכלי משקה ושליש מהן היו יותר שאלות או אי הבנה של ההנחיות וכולי.

מיכל ריבלין: אלה דברים שאנחנו עונים עליהם במקום.

יעקב טסלר: תודה.

יעקב טסלר: ההתרשמות שלי היא שבאמת כראש תחום פניות הציבור אתם מתייחסים לכל תלונה, מקבלים ובודקים לגופו של עניין האם יש ממש בתלונה או האם אין ממש בתלונה.

יעקב טסלר: אכן מגיע לכם צל"ש וכך צריך להיות אבל כנראה אני לא מסביר את עצמי כל כך טוב ולא מבינים אתי.

יעקב טסלר: לכן אני רוצה לדבר בעברית ואולי ביידיש כדי שיבינו אותי ואני אנסה להבהיר את עצמי.

יעקב טסלר: אני כרגע פונה לפניות הציבור.

יעקב טסלר: שלום, אני אזרח, קניתי במשך חודש מארס עד 15 במאי – לי מופיע כאן במכתב שקיבלתי מעמיר יצחקי שזה עד ה-4 במאי, אבל לא משנה – בקבוקים ופחיות.

יעקב טסלר: להזכירכם, לא הייתי בעבודה וישבתי כל הזמן בבית ושתיתי יותר.

יעקב טסלר: גם בעבודה אני שותה אבל אין לי תמי 4 ואין לי את כל המכלים האלה ואני קונה בקבוקים.

יעקב טסלר: מבקשים ממני מאוד יפה שאני אשמור אותם.

יעקב טסלר: אני אשתדל עד כמה שאפשר ושמעתי בקולכם ושמתי את הבקבוקים בצד אבל כבר לא היה לי מקום.

יעקב טסלר: חברים, אני שילמתי כסף מהכיס שלי.

יעקב טסלר: מה התשובה?

יעקב טסלר: איך אני מקבל בחזרה את הכסף?

יעקב טסלר: אספתי את הכול ואני כן הצלחתי.

יעקב טסלר: אני רוצה עכשיו לחזור לאחת הרשתות הקרובות לבית, אני לא צריך לנסוע לעיר אחרת, ואין לי רכב, והתחבורה הציבורית לא כל כך זמינה בימים אלה, ואני לא יכול.

יעקב טסלר: איך אני מקבל בחזרה את הכסף שלי.

יעקב טסלר: לקחו ממני כסף.

יעקב טסלר: אני לא שומע תשובה.

יעקב טסלר: אני לא יודע מי צריך לתת לי את התשובה.

יעקב טסלר: האם מפקד המשטרה הירוקה עבד מחאמיד ייתן לי את התשובה?

יעקב טסלר: יכול להיות.

יעקב טסלר: אתם לא מבינים אותי.

יעקב טסלר: לא זו השאלה שלי.

יעקב טסלר: השאלה שלי היא איך אני מקבל את הכסף שלי בחזרה ולא שמעתי תשובה.

מיכל ריבלין: אם אני מבינה נכון, אדוני היושב ראש, ברגע שיש לך מכל, גם אחרי שהוסר האיסור להחזיר מכלים בפיקדון, אתה מוזמן כמו בימי שגרה לקחת את המכלים לפיקדון, להגיע אתם לבית העסק ולהזדכות בגינם בדמי הפיקדון.

יעקב טסלר: לא מקבלים אותם.

יעקב טסלר: לפני שאני מקיים ועדה אני מנסה לבדוק את הדברים עד כמה שאני יכול.

יעקב טסלר: אני גר באשדוד, ביום שישי עשיתי סיור בכמה מקומות וזה לא המקום כאן לתת פרסומת לחנויות, אלה שכן מקבלות ואלה שלא מקבלות - לא מקבלים.

יעקב טסלר: אני צריך לאגור את המכלים אבל אין לי היכן לשים אותם.

יעקב טסלר: אני מבין, אני אזרח מתחשב, אזרח אכפתי, מגפת הקורונה מכה בכולנו, אני אהיה ילד טוב ואני אשמור את המכלים אצלי אבל עד מתי?

יעקב טסלר: אין לי היכן לשים אותם.

יעקב טסלר: חברים, לקחו ממני כסף ואין לי כסף.

יעקב טסלר: 30 ועוד 30 ועוד 30, לאן אני מגיע?

יעקב טסלר: אני רוצה בחזרה את הכסף.

יעקב טסלר: או שתעשו מבצע ותעברו עם המשאיות אצלי בשכונה ותאספו אותם.

יעקב טסלר: תחשבו אתם על פתרונות.

יעקב טסלר: לא אני צריך לחשוב על הפתרונות.

יעקב טסלר: תחליטו שביום מסוים בין השעות האלה והאלה, יעבור רכב גדול ויאסוף את המכלים האלה.

יעקב טסלר: איך יוחזר הכסף?

יעקב טסלר: ייתנו שובר.

יעקב טסלר: לא יודע איך.

יעקב טסלר: אני כרגע לא נמצא שם כדי לחשוב על הפתרונות אבל זה לא יכול להיות.

יעקב טסלר: לא משנה אם אלה 10 אגורות, 30 אגורות או 80 אגורות או שקל, זה לא משנה.

יעקב טסלר: כשלוקחים מהאזרח משהו מסוים ולא נותנים לו אפשרות לקבל בחזרה.

יעקב טסלר: אני כרגע לא דן כל כך – תשמעו טוב – ופחות מעניין אותי בשלב הזה מה האכיפה מול החנויות האלה.

יעקב טסלר: אני כרגע מייצג את האזרח שנלקחו ממנו כספים ואין לו את הדרך להחזיר לו את הכסף וכדי לקבל את הכסף, אני לא רוצה לחזור פעמיים על אותם משפטים שלי, צריך לארוז ולחפש מחסנים בבית או אולי אצל השכנים שם הוא יכול לשים את כל הבקבוקים האלה.

יעקב טסלר: אני חושב שזה לא מוסרי וזה לא אנושי.

יעקב טסלר: סליחה, זה לא.

יעקב טסלר: ממש לא.

יעקב טסלר: איך מישהו חושב להיכנס לראש של האזרח הקטן.

יעקב טסלר: ברשותכם, אני אומר עוד משפט.

יעקב טסלר: כולנו יודעים מי מגיע להחזיר את הבקבוקים.

יעקב טסלר: בואו לא ניתמם.

יעקב טסלר: לא אלה שמשתכרים משכורת מכובדת או אלה שמרוויחים שכר מינימום שאני לא יודע אם הם מחזירים.

יעקב טסלר: אנחנו מדברים באנשים קשי יום, באנשים שאין להם שקל על הנשמה, אנשים שלפעמים אוספים את הבקבוקים האלה.

יעקב טסלר: אני אישית מכיר אנשים – במצב הקורונה זה לא קורה – שבערבים מסתובבים באולמות שמחות ואוספים את הבקבוקים.

יעקב טסלר: משפחות עם ילדים שאין להם וכך יש להם עוד 50 שקלים, עוד 100 שקלים.

יעקב טסלר: איך אנחנו יכולים לזלזל באנשים האלה?

יעקב טסלר: בואו תעמדו ברשתות השיווק ותראו מי מחזיר.

יעקב טסלר: לא נראה לי שמי מאתנו שיושב כאן מחזיר את המכלים האלה.

יעקב טסלר: בואו נאמר את האמת ונשים אותה על השולחן.

יעקב טסלר: יכול להיות שזה לא בסדר.

יעקב טסלר: אנחנו כן תורמים את זה לארגונים, לאלה שממנפים את הכסף הזה ועושים דברים טובים למען הקהילה, זה חוזר לקהילה, בסדר גמור אבל אנחנו מדברים על מעוטי יכולת.

יעקב טסלר: אל תיקח שקל מבן אדם, אל תיקח אגורה מבן אדם בלי שאתה יודע שאתה יכול להחזיר לו את זה.

יעקב טסלר: אנחנו צריכים להיות נקיים, לקחו שקל ממישהו, תן לו את האופציה לקבל אותו בחזרה.

יעקב טסלר: אתה לא נותן לו, אל תיקח ממנו.

יעקב טסלר: לא לוקח ממך כרגע, תקופת הקורונה – אין, מורידים את זה.

יעקב טסלר: אני יודע שזה גלגל, יצרן, רשתות שיווק, זה שמחזיר, זה שממחזר, גלגל ענק.

יעקב טסלר: בסדר.

יעקב טסלר: עוצרים דקה את הגלגל, שמים ברקס וחברים, כרגע לא.

יעקב טסלר: אני לא יודע אם זה אפשרי, אין לי מושג אבל טיפ טיפה חשיבה.

יעקב טסלר: עבד מחאמיד, מה שלומך?

יעקב טסלר: אתה אתנו?

עבד מחאמיד: כן.

עבד מחאמיד: שמעתי את כל מה שעלה בדיון ואני אתייחס.

עבד מחאמיד: כמובן כפי שאדוני ציין, בגלל מגפת הקורונה התרבו התלונות אבל אנחנו בחודש האחרון מינינו מפקח ארצי שיטפל בכל העניין של הפיקדון בכל רחבי הארץ ואני מבטיח לוקח על עצמי שאנחנו נקיים פעילות ונפעל מול רשתות השיווק ומול כל גורם.

עבד מחאמיד: אנחנו נעשה הכנה לצורך הפעילות הזאת ונעשה שיעורי בית.

עבד מחאמיד: רשתות שאנחנו רואים שבאופן שיטתי לא מקבלות, אנחנו נפעל נגדן וכל מי שיש לו מכלי משקה שמסומנים לפי חוק הפיקדון ואמורים להגיע לרשתות השיווק בחזרה, אנחנו נפעל שהנושא הזה יטופל.

עבד מחאמיד: אני לא אמר ב-100 אחוזים.

יעקב טסלר: שואפים ל-100 אחוזים.

עבד מחאמיד: נשאף.

עבד מחאמיד: אנחנו נעשה את הכול.

עבד מחאמיד: אם אני אומר נעשה הכול, אני אומר שנעשה הכול בשבועות הקרובים.

יעקב טסלר: עבד, אני שמח על מה שאתה אומר.

יעקב טסלר: אכן כך צריך להיות.

יעקב טסלר: ברשותך אני רוצה לשאול.

יעקב טסלר: יצאת עם כל הכוח וגילית שאחת מרשתות השיווק לא מקבלת.

יעקב טסלר: מה עושים לה?

יעקב טסלר: מה האכיפה?

יעקב טסלר: מה הכוח שיש לכם?

עבד מחאמיד: קודם כל, לפי חומרת העבירה.

עבד מחאמיד: אם הבן אדם באופן שיטתי עושה זאת, אני יכול לפעול.

יעקב טסלר: מה הכלים העומדים לרשותך?

עבד מחאמיד: אני יכול לפתוח בחקירה שלאחר מכן תיק החקירה יתגבש, במידה ויש תשתית ראייתית, לכתב אישום.

עבד מחאמיד: אני יכול לתת לו הודעת תשלום לקנס במקום, אם זה בודד ואם זה תאגיד.

יעקב טסלר: מה גובה הקנס?

עבד מחאמיד: גובה הקנס לבודד הוא 730 שקלים.

עבד מחאמיד: אם אני אפתח תיק, אנחנו יכולים להגיע גם לעיצום כספי בעניין הזה.

עבד מחאמיד: לכן מה שאני אומר שבהתאם לפניות, בהתאם ללקוחות, אם זה רשת שהיא לא מקבלת.

עבד מחאמיד: אנחנו בדקנו חלק מהתלונות שמיכל בדקה עליהן, בגלל מצב הקורונה הנושא הזה הפך לבעייתי בכל רשתות השיווק, אבל אנחנו זיהינו את הבעיה, מינינו מפקח ויש לנו היום מפקח ארצי שעוסק בעניין הזה ואנחנו ניקח אחריות להביא את המצב להיות כפי שהיה קודם ואפילו לשפר את המצב.

יעקב טסלר: אתה יודע לומר לי כמה מפקחים יש בכל הארץ?

יעקב טסלר: כמה רשתות שיווק יש, אני לא יודע.

יעקב טסלר: אני יודע שבאזור שאני גר, סביבי, היכן שאני גר, יש כשש רשתות שיווק.

יעקב טסלר: בכל הארץ יש אלפי רשתות.

יעקב טסלר: כמה מפקחים יש?

יעקב טסלר: יכול להיות שהמפקח שלך מוכשר ויכול להגיע לאילת ולקריית שמונה ביום אחד.

יעקב טסלר: יש מצב.

עבד מחאמיד: מפקחים, סיירים, אם אתה רוצה מפקחים סיירים, יש לנו 25 בכל הארץ.

עבד מחאמיד: ההתעסקות שלהם היא לא חקירות ולא מודיעין אלא הם עוסקים בסיור.

עבד מחאמיד: לפי המגבלות של כוח האדם, אני אדע לזהות.

עבד מחאמיד: לכן אמרתי שאנחנו נעשה שיעורי בית ונעשה הכנה על מנת שלא נתפרס על אלפי רשתות כי אין לנו את היכולת הזאת אבל אנחנו נעשה עבודה אפקטיבית ועבודת הכנה שבאמת תביא לתוצאות ולשינוי המצב.

יעקב טסלר: לידיעתך, כמו ששמעת אותי קודם, אם היית מתחילת הישיבה, אני לא יודע לומר לך אם יש עשרות או אם יש מאות אבל יש.

עבד מחאמיד: הייתי מתחילת הישיבה.

יעקב טסלר: יש הרבה רשתות שיווק שלא מקבלות בחזרה.

יעקב טסלר: כמו שאתה ציינת, אני לא יודע אם תצליחו להתגבר עם ה-25 מפקחים שאתה מציין.

יעקב טסלר: אני רוצה לראות תוצאות בשטח ואני אשמח ואני דורש שתעדכן את הוועדה בממצאים אחרי הבדיקה שלכם.

עבד מחאמיד: בשמחה אני אעדכן על הפעילות הזו שאכן תתקיים.

עבד מחאמיד: ברגע שרשתות שיווק ישמעו שיש אכיפה, מטבע הדברים חלקן מסדירות את העניין עוד לפני שאנחנו מגיעים אליהן.

עבד מחאמיד: אני אשמח לעדכן את הוועדה.

עבד מחאמיד: בעניין הזה אנחנו נדון במסגרת המשרד, פעילות האכיפה שאנחנו נבצע ואני בטוח שנשנה את המצב.

יעקב טסלר: תודה.

יעקב טסלר: מנהלת הוועדה רוצה לשאול אותך.

אתי שבתאי: שאלה קטנה.

אתי שבתאי: דיברת על מפקח ארצי אחד ועל עוד 25 מפקחים סיירים.

אתי שבתאי: המפקחים הסיירים, הם רק לנושא הפיקדון או שהם מפקחים סיירים שעוסקים בנושאים אחרים?

אתי שבתאי: תפרט לנו.

אתי שבתאי: תסביר לנו מה יעשה המפקח הארצי ומה עושים המפקחים הסיירים.

עבד מחאמיד: זה מפקח בכל תחומי איכות הסביבה אבל לצורך הפעילות הזו באותו יום, או אם נחליט על יומיים, העיסוק שלהם יהיה אך ורק בתחום ביקור ברשתות שיווק באופן סמוי.

עבד מחאמיד: לא ציינתי אבל זה מה שאנחנו עושים.

עבד מחאמיד: אנחנו לוקחים מכלי משקה ומגיעים לקופאית ואומרים לה שאנחנו רוצים להחזיר כמו כל אזרח.

עבד מחאמיד: במידה והיא מקבלת, מקבלת, במידה ולא – אנחנו קוראים לה לסדר ופועלים בהתאם לנסיבות.

עבד מחאמיד: אם יש להם עבר, זה סיפור אחר.

עבד מחאמיד: אנחנו הולכים ליום ספציפי וביום הזה יהיה ריכוז מאמץ רק לצורך העניין הזה.

יעקב טסלר: בסדר.

יעקב טסלר: אנחנו נתאזר לא עם הרבה סבלנות אבל נתאזר בסבלנות.

יעקב טסלר: בוא נראה את התוצאות בשטח ונראה אם אתם יכולים לעמוד במשימה.

יעקב טסלר: בינתיים תודה.

יעקב טסלר: להזכירכם, עדיין לא קיבלתי תשובה לשאלה שלי אבל בינתיים אני ממשיך הלאה.

יעקב טסלר: אני חייב לומר לכם שאני לא אשתוק ואם לא אקבל תשובות היום, אני אקבל אותן מחר, ואם לא מחר, אז מוחרתיים, ואם לא, נגיע לאן שצריך להגיע.

יעקב טסלר: לא יכול להיות – סליחה אני אומר – שגוזלים את הציבור.

יעקב טסלר: ראש המערך הארצי לבריאות הסביבה במשרד הבריאות, עמיר יצחקי, שלום לך.

עמיר יצחקי: שלום, בוקר טוב.

יעקב טסלר: מה שלומך ידידי?

עמיר יצחקי: בסדר.

עמיר יצחקי: תודה.

יעקב טסלר: אני קראתי את המכתב שלך ואני מבין שבתחילת הדרך, כפי שציינתי, ותקן אתי אם אני טועה, אכן היו כל מיני חששות ולא ידענו בדיוק מה כן ומה לא.

יעקב טסלר: לא שאני יודע לומר שהיום אנחנו כן יודעים באופן כללי על הנגיף וכל יום מתפרסמים מחקרים חדשים ודברים חדשים, אבל בהחלט הייתה מבחינת

יעקב טסלר: כם תקופה בה ראיתם לנכון לאסור על איסוף הבקבוקים.

יעקב טסלר: אחר כך שיניתם.

יעקב טסלר: רציתי לשאול אותך האם באמת כרגע מה-4 במאי – כפי שראיתי במכתבך – מבחינת משרד הבריאות יכולים לאסוף את כל הבקבוקים.

יעקב טסלר: מה קורה כרגע מבחינת משרד הבריאות?

עמיר יצחקי: אני יכול לומר שעד עתה כל מה שאמר היושב ראש הוא מדויק.

עמיר יצחקי: מה-4 במאי אנחנו הוצאנו עדכון ומבחינת משרד הבריאות ניתן להחזיר את הבקבוקים לרשתות השיווק.

עמיר יצחקי: רשתות השיווק גם קיבלו על כך הודעה מאתנו.

יעקב טסלר: נושא הכסף לא נמצא במשרד הבריאות.

יעקב טסלר: אתם ממונים על הבריאות.

יעקב טסלר: אני מאחל לך שתוכל לשמור עלינו ולעשות הכול ואם יש לך משהו לזרז את הדברים מבחינתנו כדי שהנגיף ייעלם מאתנו בקרוב, כולנו נשמח לחזור לשגרה.

עמיר יצחקי: אנחנו צריכים את הסיוע של כלל הציבור בשמירה על ההנחיות הבסיסיות.

עמיר יצחקי: אם כל אחד קצת יתאמץ ולא יסתכל מה עושה האחר, אנחנו כנראה נהיה במצב יותר טוב.

יעקב טסלר: אנחנו לא חיים ביערות, אנחנו חיינו בין אנשים והטבע שלנו, כל ישראל ערבים זה לזה ותמיד אוהבים להסתכל מה אצל השני.

יעקב טסלר: אנחנו תמיד אומרים שלו יש, גם אני רוצה.

עמיר יצחקי: נכון, אבל כנראה הנגיף הזה לא עובד לפי הטבע הרגיל שלנו.

יעקב טסלר: אתה אומר שאנחנו צריכים להתעלות על הטבע.

עמיר יצחקי: נכון.

יעקב טסלר: לחלוטין מסכים אתך.

יעקב טסלר: המשך יום טוב ומוצלח, ורק בשורות טובות ומשמחות.

יעקב טסלר: מנהלת משאבי אנוש בתאגיד המיחזור אלה, מיכל גורן.

יעקב טסלר: את אתנו?

מיכל גורן: כן.

מיכל גורן: אני אתכם.

יעקב טסלר: היית אתנו מתחילת הדיון?

מיכל גורן: כן.

מיכל גורן: בהחלט.

יעקב טסלר: איך את יכולה להרגיע אותי?

יעקב טסלר: מה יש לך לספר לי?

מיכל גורן: אני ארגיע אותך ואומר שאנחנו מפעילים לחץ מאוד גדול.

מיכל גורן: כל מקרה שאנחנו יודעים על רשת שלא מקבלת מכלים, למרות שזה לא הנושא שהוא באחריותנו ואלה רשתות השיווק, אנחנו מטפלים בכל פנייה גם באמצעות מוקד הלקוחות שלנו.

מיכל גורן: אנחנו מערבים גם את המשרד להגנת הסביבה ומבקשים את ההתערבות שלו.

מיכל גורן: אנחנו בעצמנו גם מספקים פתרונות.

מיכל גורן: אני לא יודעת אם כבוד היושב ראש יודע אנחנו מפעילים 16 תחנות עירוניות, לשם אפשר להביא בקבוקים וגם הרבה מעבר למגבלות שיש ברשתות השיווק, שם זה עד 50 מכלים.

יעקב טסלר: ספרי לי קצת על זה.

מיכל גורן: אנחנו מפעילים 16 תחנות עירוניות מקריית שמונה ועד ירוחם.

מיכל גורן: הן פרוסות בכל רחבי הארץ ולשם אפשר ללכת ולמסור מכלים.

יעקב טסלר: אלה חנויות?

יעקב טסלר: לקחתם חדר?

יעקב טסלר: תני לי דוגמה.

מיכל גורן: יש חנויות שפרוסות ב-26 אתרים ברחבי הארץ.

יעקב טסלר: חנויות ספציפיות לקבל בקבוקים?

מיכל גורן: אלה תחנות שלנו.

יעקב טסלר: לא המתקנים שנמצאים ברחוב אותם אנחנו מכירים.

מיכל גורן: לקוחות יכולים לבוא ולהחזיר מכלים והם מקבלים את דמי הפיקדון שלהם.

מיכל גורן: יש כאלה גם במרכז, יש ברמלה, יש בבית שמש, יש שתי תחנות בירושלים.

מיכל גורן: התחנות פרוסות במוקדים רבים ברחבי הארץ.

יעקב טסלר: הציבור מודע לכך?

מיכל גורן: יש לנו אתר אינטרנט בו מפורסמות התחנות.

יעקב טסלר: לא כל אחד נכנס לאתרים ולא כל אחד בודק.

יעקב טסלר: אם אתם עושים דבר כל כך טוב ונחמד, בפרט בתקופת הקורונה כאשר אנשים לא יכולים להחזיר את הבקבוקים שלהם, אני חושב שהיה נכון לפרסם את הדבר הזה לפיו אנשים יכולים לבוא ולקבל את ההחזר.

מיכל גורן: אנחנו מפרסמים.

מיכל גורן: בין הזמנים היה לנו איזשהו פרויקט שהוגדר לקהל החרדי.

מיכל גורן: היה לנו קו כשר.

מיכל גורן: היו אלינו גם פניות של אזרחים שאם הם אספו מכלים בכמות מסוימת, הגענו אליהם הביתה לאסוף את המכלים האלה.

מיכל גורן: אנחנו רבים על כל בקבוק.

מיכל גורן: לנו יש אינטרס שכל מכל יגיע אלינו כי בסופו של דבר יש לנו יעדי איסוף שאנחנו צריכים לעמוד בהם גם בשנת קורונה ואנחנו עושים את מרב המאמצים לאסוף את המכלים ולתת לאזרחים את הכסף של דמי הפיקדון.

יעקב טסלר: אם מותר לי לשאול, לפי מה אתם קבעתם את ה-16 מוקדים ובאיזה ערים הם יהיו?

יעקב טסלר: ברגע שאתם עושים דברים טובים, אני רוצה למקסם ולתת איזו הצעה להמשיך בדברים הטובים.

יעקב טסלר: למה לא להתפרס יותר?

יעקב טסלר: למה לא לפתוח יותר מוקדים?

יעקב טסלר: אמרת שאתם נלחמים על הבקבוקים האלה ולמה לא לתת את האפשרות להחזיר אותם?

יעקב טסלר: אני שוב אומר שיכול להיות שאתם מפרסמים באותו מקום שלא כל אחד מגיע אליו.

יעקב טסלר: לא כל אחד מגיע לאתרים האלה ולא כל אחד מודע לזה.

יעקב טסלר: כל אחד מאתנו יודע שהוא קונה בקבוק וכתוב החזר של 30 אגורות, הוא יודע שהוא חוזר לרשתות השיווק ושם הוא מחזיר.

יעקב טסלר: אם אתם כבר כן פתחתם, כן עשיתם את הדבר הנכון והגשתם עזרה לציבור, תשקלו ותחשבו לתת פריסה יותר רחבה.

יעקב טסלר: ניקח כדוגמה עיר כמו ירושלים או בית שמש שהזכרת.

מיכל גורן: בירושלים יש לנו שני מוקדים.

מיכל גורן: יש לנו גם בשכונת הבוכרים וגם בתלפיות.

יעקב טסלר: יפה מאוד.

יעקב טסלר: בערים הגדולות צריכים להיות יותר משני מוקדים.

מיכל גורן: גם בבית שמש יש לנו מוקד.

יעקב טסלר: מעולה אבל תחשבו לפרוס יותר את המוקדים האלה.

יעקב טסלר: תמשיכי.

יעקב טסלר: סליחה שעצרתי אותך.

מיכל גורן: אני רק רוצה להדגיש שזה מעבר לחובות שכתובות בחוק כי החוק אומר שרשתות השיווק הן אלה שאמונות על זה.

מיכל גורן: אנחנו בכל זאת פתחנו 16 מוקדים כאלה.

מיכל גורן: אנחנו כל הזמן בודקים את עצמנו ולפי הצורך אנחנו נשקול לפתוח מקומות נוספים.

מיכל גורן: אנחנו בתקופה האחרונה יוצאים בפרסומים, אם כבודו ראה, גם בטלוויזיה ובכל מיני מדיות בנושא של המיחזור וגם מזכירים את הנושא של התחנות העירוניות כדי שבאמת אנשים ידעו שזה מוקד נוסף שאפשר להביא אליו מכלים.

מיכל גורן: אנחנו גם עשינו פנייה במגזר הערבי, גם יש לנו פניות לקיבוצים וגם למושבים.

מיכל גורן: גם בצבא, אנחנו מגיעים לבסיסים צבאיים ואוספים מכלים מבסיסי צה"ל.

מיכל גורן: מגיעים גם לבתי כנסת וגם לישיבות.

מיכל גורן: אנחנו באמת מנסים להתמקד בקהלים שאנחנו יודעים שקשה להם להגיע והדבר הזה יכול להיות משמעותי עבורם.

מיכל גורן: אנחנו באמת עושים את כל מה שאנחנו יכולים כדי שלציבור יהיה איך להחזיר את המכלים ושאנחנו נוכל לעמוד ביעדי האיסוף שלנו.

יעקב טסלר: תודה.

יעקב טסלר: את יכולה לספר לי קצת על המנגנון הזה של המיחזור ואיך הוא עובד מאותו רגע שהיצרן מייצר את הבקבוק, מגיע לרשתות השיווק, הצרכן קונה, מחזיר, מגיע אליכם?

מיכל גורן: לא כל כך הבנתי את השאלה.

מיכל גורן: הפיקדון הוא אכן 30 אגורות.

יעקב טסלר: בסוף איפה נשאר הכסף?

מיכל גורן: אנחנו נותנים לרשתות השיווק את ה-30 אגורות ברגע שאנחנו מקבלים את המכל.

מיכל גורן: אם האיסוף נעשה דרך הרשתות, ברגע שהרשת מעבירה אלינו את המכלים – אנחנו נותנים לה את דמי הפיקדון.

מיכל גורן: אם אלה אנשים שבאים אלינו באופן ישיר לתחנות, ברגע שהם מעבירים את המכלים אלינו, הם מקבלים את דמי הפיקדון.

יעקב טסלר: ואם לא מעבירים?

מיכל גורן: אם לא מעבירים, אז לא.

מיכל גורן: אנחנו צריכים מכלים עם פיקדון על מנת שנוכל להחזיר את הכסף.

מיכל גורן: זה מה שהחוק קובע.

מיכל גורן: זה המנגנון שהחוק קובע.

יעקב טסלר: אם כן, איפה הכסף?

יעקב טסלר: לא שאת צריכה לענות לי על זה.

יעקב טסלר: אני שואל בקול.

יעקב טסלר: תכף אני אפנה לאנשים שלדעתי הם אלה שצריכים לתת את התשובות.

יעקב טסלר: תודה בשלב הזה.

יעקב טסלר: אני רוצה לפנות לכרמית ח-אסופתה.

כרמית ברדוגו: בוקר טוב.

כרמית ברדוגו: אנחנו תאגיד מקביל לתאגיד אל"ה.

כרמית ברדוגו: אני אציין שגם לנו יש 50 תחנות בחבי הארץ, מדן ועד אילת.

כרמית ברדוגו: אלה תחנות עירוניות שנמצאות בערים ובכפרים, במקומות מרכזיים יותר ומרכזיים פחות.

כרמית ברדוגו: אנשים יכולים להגיע לשם ולקבל מיד את דמי הפיקדון.

כרמית ברדוגו: אין שם הגבלה של כמות.

כרמית ברדוגו: את רשימת התחנות יש באתר שלנו ורשומות השעות.

כרמית ברדוגו: הן פתוחות כל יום מהבוקר עד הערב ובאמת זה יכול לתת מענה אם יש איזה שהם קשיים עם רשתות השיווק.

כרמית ברדוגו: אני רוצה לציין – זה גם מצוין באתר שלנו – שאנחנו נותנים שירות ואם מתקשרים אלינו, משפחה מתקשרת, מתקשר בית אב כלשהו, שיש לו 500 מכלי משקה בפיקדון, אנחנו מגיעים אליו עם רכב שלנו ואוספים את מכלי המשקה.

יעקב טסלר: 500?

כרמית ברדוגו: מ-500 מכלי משקה, אנחנו מגיעים ואוספים את הבקבוקים.

יעקב טסלר: זה בעצם יותר לתעשיינים.

יעקב טסלר: לדעתי, או שתגידי לי אחרת, מדובר באולמות, אלה שצורכים הרבה בקבוקים.

יעקב טסלר: אחד כמוני וכמוך, לדעתי לא מגיע ל-500 בקבוקים.

כרמית ברדוגו: לא.

כרמית ברדוגו: אני מדברת על בתי אב.

כרמית ברדוגו: תתפלא, יש הרבה משפחות ששומרות את ה-500 ורוצות לקבל את הכול ביחד וגם יותר נוח להן שיבואו אליהן הביתה.

כרמית ברדוגו: לכן הן מוצאות מקום לאגור את מכלי המשקה הזה ובטח בתקופת הקורונה כאשר הייתה תקופה שאי אפשר היה להחזיר את המכלים לרשתות השיווק.

כרמית ברדוגו: אם כן, זה עובד.

כרמית ברדוגו: כמובן שזה גם למוסדות חינוך, לצבא ולארגונים יותר גדולים אבל בהחלט העניין הזה של ה-500 מכלי משקה, ספציפית אנחנו מייעדים את זה לבתי אב.

יעקב טסלר: איך הציבור מודע לנקודות שיש לכם בכל עיר ועיר?

יעקב טסלר: זה מפורסם באתר?

כרמית ברדוגו: מפורסם באתר האינטרנט שלנו.

כרמית ברדוגו: יש מפה, יש טלפון שאפשר להתקשר לשאול ולקבל פירוט לגבי כל נקודה ונקודה, וגם איך אפשר להזמין את הפינוי של 500 מכלי משקה מהבית של הצרכן.

כרמית ברדוגו: אני גם רוצה לציין שאנחנו אוספים מהרבה מאוד עמותות שכספי הפיקדון הולכים לתרומות.

כרמית ברדוגו: הרבה עמותות חרדיות.

כרמית ברדוגו: רואים כמה המגזר הזה מצטיין באיסוף ולהעביר את הכספים האלה למשפחות נזקקות.

כרמית ברדוגו: יש באמת דברים מדהימים שאפשר לעשות עם הפיקדון ואנחנו רואים את זה הרבה במגזר החרדי.

כרמית ברדוגו: אני חייבת לציין את זה.

כרמית ברדוגו: זה גם קורה בתקופת הקורונה.

כרמית ברדוגו: אני רוצה לציין שאנחנו מרגישים שיש יותר איסוף בתקופת הקורונה.

כרמית ברדוגו: אני מניחה שזה בגלל שהצריכה עברה קצת יותר לבתים מאחר ואין מסעדות ואולמות, כך שהצריכה מחוץ לבית ירדה.

כרמית ברדוגו: אגב, ברשתות השיווק מהן אנחנו אוספים, אנחנו לא רואים ירידה בכמות אותה אנחנו אוספים מהן.

יעקב טסלר: אתם רואים בתקופת הקורונה, בנקודות שלכם בערים, יותר איסוף מאשר לפני תקופת הקורונה?

כרמית ברדוגו: כן.

כרמית ברדוגו: אנחנו מרגישים שיש יותר איסוף מהצרכנים.

כרמית ברדוגו: בגלל שזה עבר יותר לבתים, המסעדות סגורות ואנשים התחילו לצרוך יותר את הבירה, את היין ואת המשקאות שמפנקים יותר בבית.

כרמית ברדוגו: כן, אנחנו בהחלט רואים את זה.

יעקב טסלר: תודה.

יעקב טסלר: אני פונה גם אליך וגם אל מיכל ואודה לכן אם תוכלו לשלוח לוועדה את מיקום הנקודות שיש לכל אחד מכם ונוכל לעזור לפונים שפונים לוועדה ונוכל לומר להם שעד שתהיה יהיו לנו תשובות מרשתות השיווק, יש להם מקום אליו אפשר ללכת ולהחזיר את הבקבוקים.

יעקב טסלר: תודה.

יעקב טסלר: אני רוצה לפנות לנטע דרורי, לשכת היועץ המשפטי, המשרד להגנת הסביבה.

יעקב טסלר: שלום.

נטע דרורי: שלום וברכה.

יעקב טסלר: אולי את תהיי מי שתניח את דעתי ותאמר מה אנחנו עושים עם אותם צרכנים שגבו מהם את הכסף ואין להם כרגע דרך לקבל אותו בחזרה.

יעקב טסלר: אני מחדד ממש בשישים שניות.

יעקב טסלר: אני מתייחס לתקופה שנאסר על ידי משרד הבריאות לקבל את הבקבוקים, מה-19 במארס עד 4 במאי, וכרגע במצב הזה כאשר יש רשתות שיווק שלא מקבלות את הבקבוקים.

יעקב טסלר: מה אנחנו עושים?

יעקב טסלר: מה הדרך?

יעקב טסלר: איך אנחנו יכולים לעזור לאותם צרכנים?

נטע דרורי: לצערי אני חוששת שאני צריכה לומר שאנחנו לא ממש יכולים לתת איזושהי בשורה ספציפית לכל אחד שיצא נפגע.

נטע דרורי: באופן כללי החוק מחייב, ואנחנו מבצעים את האכיפה כפי שהוסבר כלפי היצרנים, יבואנים ובתי עסק.

יעקב טסלר: הולכים לבצע את האכיפה.

יעקב טסלר: אני מצטט את עבד מחאמיד.

יעקב טסלר: הולכים לאכוף.

נטע דרורי: אני אחדד ואומר שלאורך כל השנים יש רמה מסוימת של אכיפה, כמובן בכפוף למשאבים ולסדרי העדיפויות של האכיפה.

נטע דרורי: מה שעבד התייחס אליו, זה באמת מבצע שמתוכנן כרגע כפי שהוא הציג אבל זה לא אומר שאף פעם לא נעשתה אכיפה.

נטע דרורי: יש טיפול בנושא לאורך השנים במגבלות.

נטע דרורי: ברמת הפרט, חוק הפיקדון ניסה לתת דווקא מענה קצת יותר מיוחד לצרכנים וקבע את סעיף 22 לחוק הפיקדון שקבע הסדר של פיצויים לדוגמה בבית משפט והוא מאפשר לבית המשפט לפסוק לצרכן פיצוי שהוא ללא הוכחת נזק, פיצוי לדוגמה, ואני מקריאה: "בסכום של עד 1,800 שקלים לסירוב של בית עסק שסירב לקבל מהצרכן", ויש הסדר יחסית מפורט ויחסית מיוחד בחוק הפיקדון שבדיוק נועד לתת את המענה לצרכנים שבתי העסק ביצעו הפרה כלפיהם.

נטע דרורי: ברור שלא בהכרח כל צרכן ואנשים שהם דלי אמצעים לא בהכרח יפתחו במהלך כזה אבל יש אפשרות ללכת לפתרון כזה ויש אפשרות במסגרת הפעילויות הרגילות של ארגוני הצרכנים ליזום פעילות כזאת וליצור הרתעה ברשתות השיווק שיגיעו למצב שהן מקבלות יותר ולא מסרבות לציבור.

נטע דרורי: אני חושבת שלצערנו אנחנו נתקלים במצבים שגורמים שיש עליהם חובה לפי החוק ושזאת אפילו עבירה פלילית לסרב לקבל את המכלים, עדיין אנחנו רואים שיש לא מעט בעיות באכיפה, בכל הנושאים הסביבתיים וגם בנושא הזה.

נטע דרורי: כאן אני חושבת שלציבור יש כלים מסוימים.

נטע דרורי: אנחנו חושבים שזה דווקא מאוד רצוי שהוועדה נכנסה לנושא.

יעקב טסלר: הבנתי את הרמז.

יעקב טסלר: האמת, זה לא רמז.

יעקב טסלר: שמעתי.

יעקב טסלר: נעשה בעניין מה שצריך.

יעקב טסלר: אני רוצה לפנות לנמרוד הגלילי, מנהל תחום רשתות המזון, איגוד לשכות המסחר.

יעקב טסלר: אתה אתנו?

נמרוד הגלילי: כן.

נמרוד הגלילי: שלום רב ליושב ראש הוועדה ולחברים.

נמרוד הגלילי: אני חייב לציין שהקבלה של מכלי המשקה הריקים במהלך הקורונה יצרה לא מעט בעיות אצל עובדי הרשתות מחשש כמובן ומחוסר ידע האם זה יכול להדביק אותם או לא יכול להדביק אותם במחלה.

נמרוד הגלילי: יש חששות גדולים.

נמרוד הגלילי: בסגר הראשון משרד הבריאות – כמו שציינת יושב ראש הוועדה וציין עמיר יצחקי – ניתנה הנחיה שאוסרת על קבלת מכלי משקה.

נמרוד הגלילי: אותה הנחיה בוטלה לאחר מכן.

נמרוד הגלילי: פרט לטעות שיצאה כהנחיה נוספת במהלך ספטמבר שבוטלה לאחר מספר ימים, הרשתות כן פועלות וכן מקבלות מכלי משקה.

נמרוד הגלילי: אם יש בעיה, זו בעיה ספורדית ברשת איקס או ואי ואפילו לא ברשת איקס או ואי אלא בסניף מסוים.

נמרוד הגלילי: אני יכול לומר שאני קיבלתי פניות בודדות ביותר מתאגיד כזה או אחר על רשת או סניף שסירב לקבל וישר עדכנתי את הרשת שעליה לקבל.

נמרוד הגלילי: אותה רשת שגם ידעה שהיא צריכה לקבל, הבהירה את זה מול אותו סניף על מנת לעמוד בכך.

נמרוד הגלילי: לרשתות חשוב והרשתות עומדות בדיני המדינה ובטח בדיני הגנת הסביבה, אם הן אוהבות את החוק או לא אוהבות אותו.

נמרוד הגלילי: הרשתות מיישמות את החקיקה הזאת.

נמרוד הגלילי: צריך לזכור שהחוק הזה חל על כל העסקים מעל 28 מטרים.

נמרוד הגלילי: פרט לרשתות המזון יש עסקים רבים ביותר שאפילו הציבור לא מודע לכך שאפשר להחזיר שם, אבל אני לא נכנס לזה.

נמרוד הגלילי: אגב, מרבית המכלים שמוחזרים לרשתות, הם לא היו מכלי משקה שניקנו ברשתות.

נמרוד הגלילי: יכול להיות שבתקופת הקורונה המצב קצת השתנה, אבל בדרך כלל אלה מכלי משקה שנרכשים בפיצוציות או במסעדות ומוחזרים לרשתות המזון.

נמרוד הגלילי: הרשתות יותר מוכרות את מכלי המשקה הגדולים, שכאמור זה לא נושא הדיון, אבל גם הן הולכות להיכנס לתוך חוק הפיקדון.

נמרוד הגלילי: למרות שיש חשש גדול בקרב העובדים להתעסק עם אותם מכלי משקה שאתה לא יודע מי נגע בהם ומי שתה אותם, והם בטח לא נקיים, אבל הרשתות מקבלות את המכלים ומחזירות את הפיקדון בהתאם לחוק.

יעקב טסלר: תודה.

יעקב טסלר: אני קיבלתי את המכתב שלך.

יעקב טסלר: שלא תחשוב לרגע שאני לא מבין את רשתות השיווק, את המנהלים של כל מקום ומקום שמבחינתם יש להם גם אחריות לעובדים שלהם.

יעקב טסלר: צריך לראות שכאשר קוראים לעובד להגיע לעבודה, צריך לדאוג שאותו אדם הגיע בריא לעבודה ושהוא חוזר הביתה בריא.

יעקב טסלר: ברגע שהייתה הנחיה, הייתה הנחיה ואכן לא יכולתם לעשות שום דבר, מה גם שאתם פועלים לפי ההנחיות שאתם מקבלים ושכולנו מקבלים.

יעקב טסלר: כל הזמן אני אומר שזה קורה בכל רשתות השיווק.

יעקב טסלר: אתה אומר שמדובר בבודדות, יכול להיות.

יעקב טסלר: לא יודע.

יעקב טסלר: אבל מתפקידך, ואתה עושה את זה כפי שאתה ציינת, לבדוק אם יש סניפים מסוימים בערים מסוימות שם לא מקבלים ולא משנה הסיב, ושיקבלו את הבקבוקים כפי שקובע החוק ושגם יבינו שהאנשים האלה צברו ערימות של בקבוקים ורוצים להגיע להחזיר אותם לרשתות.

יעקב טסלר: אכן אני מכיר גם עסקים רבים, לאו דווקא רשתות שיווק, שמקבלים את הבקבוקים במשך כל התקופה ובתקופת הקורונה גם הם לא מקבלים או שמנצלים את זה שאין להם את המקום לאחסון.

יעקב טסלר: אנחנו רואים איך זה עובד.

יעקב טסלר: לא לכל אחד יש מקום המתאים.

יעקב טסלר: נכון, מדובר בעסקים מ-28 מטרים אבל ברגע שיש לו לחץ והרבה אנשים מגיעים להחזיר את הבקבוקים, אין לו את המקום והוא מנצל את ההזדמנות.

יעקב טסלר: תודה לך.

יעקב טסלר: שיהיה לך המשך יום טוב.

נמרוד הגלילי: כבוד יושב ראש הוועדה, אני מצהיר כאן שאני אבצע תזכורת נוספת ואעביר את הנושא להנהלות של כל הרשתות שחברות אצלנו בלשכת המסחר.

נמרוד הגלילי: אני מעריך שהן יעשו תזכורות, כל רשת ורשת, אצלן בסניפים.

יעקב טסלר: תודה.

יעקב טסלר: אני פונה עכשיו לעורכת הדין אביטל פריזמנט מהמועצה הישראלית לצרכנות.

יעקב טסלר: שלום לך.

אביטל פריזמנט: שלום.

אביטל פריזמנט: צוהריים טובים.

יעקב טסלר: מה חדש אצלך?

אביטל פריזמנט: אני אתן סקירה לתלונות שמתקבלות במועצה.

אביטל פריזמנט: במועצה מאז חודש מארס 2020 התקבלו, מתחילת משבר הקורונה, 35 תלונות צרכנים בנושא של פיקדון בקבוקים.

אביטל פריזמנט: 35 תלונות מתחילת משבר הקורונה.

אביטל פריזמנט: מדובר בגידול משמעותי של תלונות, של כמעט 160 אחוזים, לעומת אותה תקופה בשנה שעברה, במהלכה התקבלו 22 תלונות בלבד.

יעקב טסלר: מה אופי התלונות?

יעקב טסלר: מה סוג התלונות?

אביטל פריזמנט: הרוב המוחלט של התלונות הצרכנים מספרים שהרשתות מסרבות לקבל בקבוקים למיחזור בגלל התפרצות נגיף הקורונה.

אביטל פריזמנט: ביתר התלונות נאמר שהרשתות מסרבות או מערימות הרבה קשיים על הצרכנים.

אביטל פריזמנט: זאת אומרת, בחלק מהתלונות נאמר שהרשתות מסרבות לקבל בקבוקים עם פיקדון גבוה יחסית של 1.20 שקל או מגבילות את השעות בהן מותר לצרכנים להחזיר בקבוקים או דורשות מצרכנים להמתין זמן מאוד ארוך עד לסיום הטיפול בכל יתר הלקוחות שנמצאים בחנות.

אביטל פריזמנט: בחלק אחר של תלונות נמסר שההחזרה לא אפשרית בגלל כל מיני תירוצים כמו חסר עובד במחסן, המנהל בהפסקה, אין מקום במחסן וכולי וכולי.

אביטל פריזמנט: כאשר אנחנו איתרנו את עלייה הזאת בהיקף התלונות, במיוחד בתקופה בה רשתות המזון הן אולי הענף העיקרי והיחידי שמצבו השתפר בתקופה הזאת, אנחנו רואים את ההתנהלות הזאת כחמורה מאוד, במיוחד – כמו שאמרת בתחילת הדברים – כשהיא מופנית כלפי אוכלוסיות מוחלשות שמחפשות מקורות להשלים הכנסה.

אביטל פריזמנט: לכן אנחנו במועצה נסייע לכל אותם צרכנים למצות את הזכויות שלהם מול רשתות שמפרות ובימים הקרובים אנחנו נעלה לאתר האינטרנט של המועצה גם מכתב התרעה לעוסקים שכל צרכן יוכל להוריד אותו ולמלא בעצמו וגם כתב תביעה.

אביטל פריזמנט: כמו שאמרו, כל צרכן יכול לתבוע ובית המשפט יכול לפסוק פיצוי בסכום של עד 1,800 שקלים עבור כל הפרה.

אביטל פריזמנט: יחד עם זאת, אנחנו נעשה הכול כדי להביא את הנושא לידיעת הציבור שידע את הזכויות שלו וימצה אותן, אנחנו חושבים שכדי להגשים את מטרות החקיקה חשוב שגם המשרד להגנת הסביבה יפעיל אכיפה מוגברת כלפי כל אותן רשתות ויעזור לצרכנים שנפגעו.

יעקב טסלר: תודה.

יעקב טסלר: את בעצם רואה עלייה בסוג הדברים האלה בתקופת הקורונה.

אביטל פריזמנט: עלייה של 160 אחוזים ואנחנו כמובן יודעים שרוב הצרכנים לא פונים לסיוע של ארגונים צרכניים.

אביטל פריזמנט: רוב הציבור, במיוחד בסכומים כאלה, לא פונה וזה גידול משמעותי של 160 אחוזים.

יעקב טסלר: אתם עושים עבודת קודש.

יעקב טסלר: כל דבר שמגיע אליכם, למי אתם פונים?

אביטל פריזמנט: אנחנו פונים לרשת המפרה אבל החל מהימים הקרובים יעמוד לשירות הצרכנים כתב תביעה ומכתב התרעה לעוסק והם יוכלו להוריד אותו בעצמם, למלא אותו בעצמם, לפנות לרשתות ובהמשך, במקרה של סירוב, גם להגיש כתב תביעה.

יעקב טסלר: מקווה שלא נגיע לזה.

יעקב טסלר: תודה.

יעקב טסלר: המשך יום טוב.

יעקב טסלר: ברשותכם, אני רוצה להעביר את רשות הדיבור לעורכת הדין ורד קירו זילברמן, היועצת המשפטית שלנו.

ורד קירו זילברמן: שאלת היושב ראש היא מי דואג לצרכנים שנפגעו, מהיכן יחזור הכסף.

ורד קירו זילברמן: יכול להיות שאנחנו רוצים להפנות עוד שאלה לתאגידי המיחזור שלמעשה מייצגים את היצרנים והיבואנים והחובה בחוק חלה עליהם.

ורד קירו זילברמן: תסבירו לנו היכן הכסף נמצא, אותו בקבוק שלא הוחזר, היכן שוכבים דמי הפיקדון שלו ואולי בכסף הזה אפשר יהיה לפצות את הצרכנים.

יעקב טסלר: אם אני מבין נכון, השאלה מופנית למיכל.

ורד קירו זילברמן: גם למיכל וגם לכרמית.

כרמית ברדוגו: אני כאן.

כרמית ברדוגו: מה השאלה?

ורד קירו זילברמן: אנחנו רוצים להבין, מבחינת תאגידי המיחזור, אני מבינה שאתם מייצגים את היבואנים והיצרנים.

ורד קירו זילברמן: זה איזשהו איגוד של היבואנים והיצרנים שהחוק חל עליהם.

ורד קירו זילברמן: אנחנו מנסים להבין את גלגולו של סכום הפיקדון.

ורד קירו זילברמן: בסופו של דבר אם אתם אומרים שאתם נותנים את הפיקדון עבור כל בקבוק שמוחזר ואנחנו יודעים שהבקבוקים לא מוחזרים, היכן יושב הכסף הזה?

ורד קירו זילברמן: אם הוא נמצא אצלכם, אולי אתם צריכים לחשוב על איך לפצות את אותם צרכנים.

יעקב טסלר: הקו התנתק.

יעקב טסלר: אני מציע לשלוח אליהם את השאלה בכתב.

יעקב טסלר: גם מיכל גורן לא אתנו.

כרמית ברדוגו: אני כאן.

כרמית ברדוגו: סליחה, היה אצלי ניתוק.

כרמית ברדוגו: מה השאלה?

ורד קירו זילברמן: אנחנו מנסים להבין איך מתגלגלים דמי הפיקדון.

ורד קירו זילברמן: הבנו מדבריכם, אתם נציגי היבואנים והיצרנים שעליהם חלות החובות מכוח החוק, שבסופו של דבר גם עליכם חלה החובה למחזר ולאסוף.

ורד קירו זילברמן: רשתות השיווק הן איזושהי חוליה בדרך שאנחנו רואים שהיא עובדת או לא עובדת אבל האחריות בסופו של דבר היא עליכם.

ורד קירו זילברמן: אותו סכום של הפיקדון שאתם לא החזרתם לרשתות השיווק כי אותם אנשים לא יכלו להחזיר את הבקבוקים ולא יודעים שיכולים להחזיר אליכם, השאלה איפה הכסף הזה נמצא.

ורד קירו זילברמן: אולי האחריות היא עליכם לדאוג שהכסף יגיע לציבור ולדאוג שהציבור ידע שאפשר להחזיר אליכם ישירות.

ורד קירו זילברמן: אף אחד לא יודע את זה.

כרמית ברדוגו: אני אסביר.

כרמית ברדוגו: קודם לחדד איזושהי נקודה.

כרמית ברדוגו: גם תאגיד אסופתה וגם תאגיד אל"ה, החובות לא מוטלות עלינו אלא על היצרנים ועל היבואנים ואנחנו נותנים להם שירותי איסוף ומיחזור.

כרמית ברדוגו: החובה היא של היצרנים והיבואנים ואנחנו נכנסים בנעליים שלהם ומיישמים את זה.

כרמית ברדוגו: אנחנו מפרסמים את זה באתרים שלנו ובפרסומים נוספים.

כרמית ברדוגו: לשאלתך, אנחנו לא יכולים לקחת עלינו את האחריות של רשתות השיווק.

כרמית ברדוגו: אנחנו לא יכולים לפטור אותן מהחובה החוקית שלהן.

כרמית ברדוגו: אנחנו יכולים רק להרחיב - וזה מה שאנחנו עושים – את שירותי האיסוף שלנו מהציבור.

כרמית ברדוגו: להקל ולהנגיש את האיסוף והמיחזור לכלל הציבור ובטח בימים שיש קשיים כאלה ברשתות השיווק.

כרמית ברדוגו: אנחנו מרחיבים את השעות ואפילו את הנקודות שם אפשר להחזיר את המכלים.

כרמית ברדוגו: אלה הדברים שאנחנו יכולים לעשות.

ורד קירו זילברמן: אולי באמת תאירי את עינינו בנושא הכסף.

כרמית ברדוגו: המכלים שלא מוחזרים, הם יכולים להיות מוחזרים בנקודה אחרת.

כרמית ברדוגו: כלומר, הכסף הזה לא נעלם.

כרמית ברדוגו: זה באמת מאוד מקשה על הצרכן שעשה את הבחירה הנכונה, הסביבתית, הכלכלית ורצה ללכת להחזיר ולקבל בחזרה את הפיקדון.

כרמית ברדוגו: זה לא שהכסף הזה הלך לאיבוד ומישהו נהנה ממנו.

יעקב טסלר: איפה הוא נמצא?

יעקב טסלר: ברור שהוא לא הלך לאיבוד.

יעקב טסלר: מהצרכן הוא הלך לאיבוד.

כרמית ברדוגו: זה יושב אחר כך.

כרמית ברדוגו: זה יושב במקום אחר שמסכים לקבל.

כרמית ברדוגו: זה יושב אחרי שהאכיפה תתבצע כפי שהיא צריכה להתבצע ומכולות, חנויות ונקודות אחרות שהן לא רק רשתות השיווק מערימות קשיים בקבלת המכלים, זה ייאכף והם יקבלו את זה.

כרמית ברדוגו: אם לא, פשוט הולכים – כמה שזה לא נוח – או לתחנה שלנו או לסופרמרקט אחר או לנקודה אחרת ומקבלים בחזרה את הפיקדון.

כרמית ברדוגו: זה רק עיכוב.

כרמית ברדוגו: זה לא שהכסף הזה נעלם.

ורד קירו זילברמן: אבל כרגע הוא נמצא אצלכם?:

כרמית ברדוגו: חוק הפיקדון מפעיל מערכת מעגלית.

כרמית ברדוגו: זאת אומר, הצרכן בהתחלה משלם את דמי הפיקדון, אחר כך הוא משלם את זה לרשתות השיווק או ממי שהוא רוכש ממנו, אחר כך צריכים להשיב לו את זה בחזרה.

כרמית ברדוגו: אנחנו מקבלים את הכסף, את הפיקדון מהיצרנים והיבואנים.

כרמית ברדוגו: גם אנחנו וגם תאגיד אל"ה עובדים באופן הזה.

כרמית ברדוגו: כל יצרן ויבואן שאנחנו מעניקים לו שירותי איסוף ומיחזור משלם לנו 30 אגורות בגין כלל מכלי המשקה שהוא שיווק ואנחנו צינור להשבת דמי הפיקדון ברגע שאנחנו מקבלים את המכלים אלינו.

כרמית ברדוגו: אז אנחנו קונים, משיבים את הפיקדון הזה לציבור.

כרמית ברדוגו: אני רוצה לציין שברוב המקרים אנחנו משלמים יותר מ-30 אגורות כדי לעודד את האיסוף והמיחזור.

ורד קירו זילברמן: אז כרגע הכסף אצלכם?

ורד קירו זילברמן: פשוט בגלל שאנשים לא יכולים להחזיר.

כרמית ברדוגו: הכסף, קשה לשים את הנקודה היכן בדיוק הוא נמצא.

כרמית ברדוגו: זה לא שעכשיו הוא נמצא בקופתנו, מה גם שאנחנו תאגיד יותר קטן מתאגיד אל"ה ויש חלוקה באחוזים.

כרמית ברדוגו: הכסף, גם אם הוא כרגע נמצא אצלנו וטרם הושב לציבור, ברגע שאפשר להשיב אותו, הוא מושב.

כרמית ברדוגו: כמו שציינתי, אנחנו בתקופת הקורונה לא רואים ירידה.

כרמית ברדוגו: להפך, אנחנו משיבים יותר פיקדון לציבור ולא פחות.

כרמית ברדוגו: ממש לא.

יעקב טסלר: אני חושב שאני יודע היכן נמצא הכסף.

יעקב טסלר: אני אגלה לכם, אולי אתם לא יודעים, שכבר מזמן הבקבוקים נמצאים בזבל.

יעקב טסלר: רוב הציבור לא החזיק את כל הבקבוקים האלה.

נועה שפיצר מזרחי: אדוני היושב ראש, אפשר לומר משהו?

יעקב טסלר: אפשר אחרי שאני אסיים את דבריי.

יעקב טסלר: הצרכנים האלה, את הכסף כבר לא יקבלו.

יעקב טסלר: נשקול יחד ונראה מה אנחנו עושים בהמשך.

יעקב טסלר: חבל לי מאוד שהתאחדות התעשיינים בישראל לא נמצאת אתנו.

יעקב טסלר: אם הם שומעים אותנו, אנחנו מאוד מאוד רצינו שהם יהיו כאן.

יעקב טסלר: יכול להיות שמאותה סיבה שמאוד מאוד רצינו שיהיו כאן, הם מאוד מאוד לא רצו להיות כאן.

יעקב טסלר: נעשה שוב דיון ואני מקווה שהם ישתתפו.

נועה שפיצר מזרחי: אני רוצה להתייחס לעניין גלגולן של 30 האגורות במנגנון הזה של החוק.

נועה שפיצר מזרחי: יש את העניין שכמובן 30 האגורות האלה יוצאות כדבר ראשון מהקופה של הקמעונאים כאשר הם רוכשים מכלי משקה ומשלמים 30 אגורות ליצרנים וליבואנים.

נועה שפיצר מזרחי: היצרנים והיבואנים מעבירים את אותן 30 אגורות אל תאגידי האיסוף אתם הם חתומים ושהם התקשרו אתם, ותאגידי האיסוף, את אותן 30 אגורות, מחזירים כאשר הציבור מחזיר את מכל המשקה המשומש.

נועה שפיצר מזרחי: צריך להבין מה נשאר בסופו של דבר בידיים של תגידי איסוף המיחזור כפי שהם נקראים.

נועה שפיצר מזרחי: יושב כאן כרגע תאגיד אל"ה ויושב תאגיד אסופתה.

נועה שפיצר מזרחי: בחוק הפיקדון יש יעד איסוף.

נועה שפיצר מזרחי: זאת אומרת, אם אני כיצרן או יבואן משלם 30 אגורות על המכר, על המכלים שאני מכרתי, תמיד תהיה דלתה בין המכלים שאני צריך לעמוד בהם ביעד האיסוף לפי החוק לבין 100 אחוזים המכלים שמכרתי אותם.

נועה שפיצר מזרחי: זאת אומרת, קודם כל בידי החברות האלה נשארת אותה דלתה.

נועה שפיצר מזרחי: אם מכרתי 100 מכלים, שילמתי 30 אגורות על 100 מכלים ואני צריכה לעמוד ביעד איסוף של 73 מכלים.

נועה שפיצר מזרחי: הדלתה נשארת בידי החברות גם תפעול וגם לרווח, אם זו חברה למטרות רווח וצריך להגיד את זה.

נועה שפיצר מזרחי: יש כאן איזשהו מנגנון שצריך להיות בו איזון.

נועה שפיצר מזרחי: קודם כל, כמובן שהיצרנים ויבואנים, באמצעות תאגידי האיסוף, צריכים לעמוד ביעד האיסוף והם צריכים לרוץ כלפי האיסוף.

נועה שפיצר מזרחי: מצד שני, ככל שיש לך שיקולים אחרים, אם אתה לא מחזיר את אותם מכלים, נשאר בידיים שלך יותר כסף.

נועה שפיצר מזרחי: את זה צריך להגיד ולשים את זה על השולחן.

נועה שפיצר מזרחי: יש כאן איזשהו מנגנון ללכת בין הטיפות.

נועה שפיצר מזרחי: אני אמנם רוצה להחזיר, לפי החוק אני צריך להחזיר, יכול להיות שאני עושה שירות ליצרנים וליבואנים שלי אבל אני גם רוצה להשאיר אצלי ביד כסף כדי לתפעל את המערך וכדי להרוויח כסף.

נועה שפיצר מזרחי: צריך לשים את זה על השולחן ואני לא חושבת שצריך להתבייש באמירות האלה.

נועה שפיצר מזרחי: כמובן שאנחנו צריכים להגן על הציבור ככל יכולתנו.

נועה שפיצר מזרחי: כאן אני חושבת שאתם שואלים את השאלות הנכונות.

יעקב טסלר: הבנתי.

יעקב טסלר: תודה.

יעקב טסלר: אני רוצה להזכיר לכם מה שאמרה נטע.

יעקב טסלר: שמענו מה היא אמרה וכרגע שמעתי את נועה.

יעקב טסלר: כמו שאמרתי בפתח הדברים, אנחנו לא יכולים לעבור על המצב הזה שאזרחים במדינת ישראל בתקופת הקורונה, במצב הקשה שהם נמצאים בו.

יעקב טסלר: כפי שכולכם הבנתם וכולכם הסכמתם, לא חידשתי לכם שום דבר ואתם מכירים את זה מהשטח, אלה שאוספים ומחזירים את הבקבוקים, אנחנו יודעים מאיזה בתים הם מגיעים, מה היכולת שלהם, מה הפרנסה שלהם וכמה הם משתכרים.

יעקב טסלר: לא קיבלתי כאן תשובות ברורות לגבי מי שאמור לפצות את האזרחים האלה.

יעקב טסלר: כן שמענו כאן כרגע מה ניתן לעשות.

יעקב טסלר: הבנו במקצת את המנגנון אבל חברים, אני מתחייב כאן ואומר לכם שבעזרת השם אני אעקוב אחרי הדברים עד שנמצא את הפתרון שאזרחי מדינת ישראל שהוציאו מכיסם – אמנם 30 אגורות אבל מבחינתי אני רואה את זה כמיליון שקלים, דין פרוטה כדין מאה – יקבלו את ההחזר שמגיע להם.

יעקב טסלר: באופן עקרוני, בן אדם שמשלם על משהו, צריכים לתת לו גם את האפשרות שיקבל בחזרה כמו שהובטח לו.

יעקב טסלר: כל זמן שזה לא קורה, לא נעים לי לומר אבל צר לי וכואב לי.

יעקב טסלר: כמו שאמרתי, נמשיך הלאה ונעקוב.

יעקב טסלר: תודה רבה.

יעקב טסלר: שיהיה לכם המשך יום טוב ומוצלח.

יעקב טסלר: הישיבה נעולה.